Uitspraak voorbehou in Strafhof-saakInternasionale Strafhof in Den Haag (Foto: Asser Institute) Die hooggeregshof in Pretoria het Dinsdag uitspraak voorbehou in die Demokratiese Alliansie se aansoek om te verhoed dat Suid-Afrika uit die Internasionale Strafhof onttrek. Ná lang betoë die tweede agtereenvolgende dag, het adjunk regterpresident Phineas Mojapelo het gesê die volbank regters sal nou die saak in oënskou neem. “Ons kan nie net iets uit ons duim suig nie,” het Mojapelo gesê voor hy die hof verdaag het. Die hof het vroeër gehoor die DA se hofaansoek is voortydig. “Die saak word nog deur die parlement oorweeg,” het adv. Jeremy Gauntlett, vir pres. Jacob Zuma en sy ministers van internasionale betrekkinge en justisie, gesê. “Daar is ŉ mosie om goedkeuring te bekom om uit die Strafhof te onttrek. Daar is ŉ deurlopende diplomatieke proses wat binne die Strafhof self plaasvind.” Gauntlett het gesê die DA se saak, wat ondersteun word deur partye soos onder andere die Helen Suzman-stigting en die Suider-Afrikaanse Litigasiesentrum, is sonder weerga. “Dit is die eerste voorval waarvan ek weet waar daar aansoek gedoen word dat ŉ formele besluit van die hoogste uitvoerende raad, die kabinet, ongeldig verklaar moet word.” Gauntlett het bygevoeg bewerings dat Suid-Afrika uit die Strafhof wil onttrek slegs om die president van Soedan, pres. Omar al-Basjir te beskerm, wat vir oorlogsmisdade gesoek word, is ŉ halwe waarheid. “Daar word gesê dat dit slegs pres. Omar al-Basjir is wat in gedrang is. Dit is nie so nie. Die Internasionale Strafhof het ook ŉ lasbrief teen pres. Uhuru Kenyatta [van Kenia]. Ons weet ook daar sal ander staatshoofde wees wat aan dié verrigting onderwerp sal word.” Hy het gesê in plaas daarvan om te fokus op die vervolging van vermeende oortreders, fokus Suid-Afrika daarop om die vrede te bewaar en te bewerkstellig. “Ons het vredesmagte in die Demokratiese Republiek van die Kongo. Ons het hulle ook in die Sentraal-Afrikaanse Republiek. Hulle gaan gebuk onder bewerings van volksmoord, marteling en verkragting.” “Die punt is eenvoudig dat Suid-Afrika ŉ spesifieke standpunt voor die Internasionale Strafhof ingeneem het om te sê dat perfeksie nie die vyand van goedheid moet word nie. Ons vra dat julle ons sal help om die vrede bó vervolging te prioritiseer.” Die onttrekking van Suid-Afrika uit die Internasionale Strafhof, sal na verwagting op 19 Oktober 2017 in werking tree. Lees alle vorige berigte oor die Internasionale Strafhof op Maroela Media.